Den danske rapper går uden om pladeselskaberne og udgiver sin plade via TDC

I dag udsender en af Danmarks største musikere L.O.C. sammen med TDC en forsinket julegave til de danske hiphop-fans. Man kan nemlig downloade hans nye album gratis via TDC's hjemmeside.

Pladen, der kun udkommer digitalt i mp3-format, har fået titlen Prestige, paranoia, persona vol. 1.

Dermed er L.O.C. Danmarks første store navn, der går helt uden om pladeselskaberne i sin udgivelse. Og det er TDC, der sponsorerer gildet. L.O.C. skal til gengæld stille op i en TDC-reklame.

Kun pladeselskaberne er i krise

L.O.C.s foregående fem albums har været udgivet på hhv. Virgin og EMI, men nu har rapperen dannet sit eget personlige pladeselskab, SGMD - SelvGjortMillionærDrøm -, og har indgået et samarbejde med teleselskabet TDC om promoveringen af det nye album.

"Branchen står og råber krisetid, men i virkeligheden er det kun selskaberne som mellemled, der oplever den krise. Musikerne har jo fremgang, og der er større efterspørgsel på musik end nogensinde," har L.O.C. tidligere sagt til Børsen.

Pladesalg er bare reklame for koncerter

L.O.C. fortæller, at han altid har set pladesalg som en slags reklame for sine koncerter, der er stedet, hvor de store penge bliver tjent.

"Det er ikke for sjov, det er ikke et mixtape eller nogle b-sider. Det er et reelt album," siger han.

L.O.C. venter at blive en særdeles upopulær herre i den danske pladebranche fordi han nu viser vejen for andre danske musikere:

"Jeg tror, at alle har mulighed for at gøre som mig. Det handler om, at folk beslutter sig for, at deres brandværdi er lige så vigtig som den fysiske cd," siger L.O.C., og fortsætter:

"CD-fabrikkerne lukker alligevel på stribe hele vejen ned igennem Europa. Det her er den nye vej."

Har L.O.C. fat i den lange ende her? Er den slags aftale som han har lavet med TDC fremtiden for danske musikere? Giv en kommentar for neden.